આજે અહીં એક એવા દિવંગત આત્માની વાત કરવાની છે કે જે મૃત્યુના વર્ષો પછી આજે પણ દેશની સરહદની સુરક્ષા કરી રહ્યા છે. જેની સેવાઓનો સ્વીકાર સરકારી દફ્તરે અધિકૃત રીતે નોંધાયેલો છે. જેઓ ‘Hero of Nathula' તરીકે ઓળખાય છે. ભારતના લશ્કરમાં સેવા આપતા માત્ર ૨૨ વર્ષની ઉંમરે આકસ્મિક મરણને શરણ થનાર એ દિવ્યાત્માનું નામ છે-ફૌજી બાબા હરભજન સિંઘ. ૩૦ ઑગષ્ટ ૧૯૪૬ના રોજ ગુજરાંવાલા (હાલ પાકિસ્તાન)માં જન્મેલા હરભજનસિંઘ ૧૯૬૬માં ૨૩મી પંજાબ રેજિમેન્ટમાં સિપાઇ તરીકે ભરતી થયા. આ સૈનિક સને ૧૯૬૮માં ઑક્ટોબરની ૪થી તારીખે ડેંગ ઢુકલાની ચોકી તરફ ખચ્ચરો ઉપર માલસામાનની હેરાફેરી દરમિયાન લાપત્તા બનેલા. હિમાલયની ઊંડી ખાઈઓમાં ખૂબ જ શોધખોળ કરવા છતાં તેમનો કોઇ પત્તો ના લાગતાં કોઈ દુશ્મનના હાથમાં ઝડપાઈ ગયા હોવાની ભીતિ સેવાતી હતી. તેમને ભાગેડૂ જાહેર કરવામાં આવ્યા.